Oficiālais Vēstnesis L 173 , 27/06/2001 Lpp. 0001 - 0004



Padomes Regula (EK) Nr. 1244/2001 (2001. gada 19. jūnijs), ar ko groza Regulu (EK) Nr. 1259/1999, ar ko ievieš kopīgus noteikumus tieša atbalsta shēmām saskaņā ar kopējo lauksaimniecības politiku EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 37. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā: (1) Statistikas dati par tiešajiem maksājumiem, kas veikti saskaņā ar dažādām ieņēmumu atbalsta shēmām kopējā lauksaimniecības politikā, rāda, ka liela daļa lauksaimnieku saņem ļoti mazas summas. Atbalsta shēmās neņem vērā atšķirības starp lauksaimniekiem, kas saņem mazas summas, un tiem, kas saņem lielākas summas, jo atbalsta piešķiršanas nosacījumi, kā arī pārvaldes un uzraudzības noteikumi abos gadījumos ir vienādi. (2) Vienkāršotas atbalsta shēmas ieviešana lauksaimniekiem, kas saņem mazas summas, var palīdzēt samazināt administratīvās izmaksas lauksaimniekiem, valsts pārvaldei un Komisijai. Būtu lietderīgi izmēģināt šādas shēmas efektivitāti pārbaudes laikā. Lauksaimniekiem, kam pienākas nelielas summas vai kas ir ar mieru saņemt atbalstu mazākā apjomā, būtu īsā laikā ar vienkāršotiem noteikumiem jāsaņem viens kopmaksājums gadā. Ņemot vērā tās pagaidu raksturu, būtu jāparedz gan dalībvalstu, gan lauksaimnieku brīvprātīga līdzdalība šajā shēmā tajās dalībvalstīs, kas izmanto šo shēmu. (3) Lai vienkāršotu administratīvās procedūras, būtu jāatļauj dalībvalstīm veikt vienreizējus kombinētus maksājumus lauksaimniekiem, kas piedalās šajā shēmā, kurā ietilpst atbalsts, ko piešķir saskaņā ar vienkāršoto shēmu un citām atbalsta shēmām. (4) Neierobežojot jau esošos kopīgos noteikumus, kas skar tiešā atbalsta shēmas, kas ieviestas ar Regulu (EK) Nr. 1259/1999 [3], un paturot prātā shēmas izmēģinājuma raksturu, būtu ieteicams nodrošināt Komisijai vajadzīgo brīvību, īstenojot šo shēmu. Lai panāktu vienkāršošanu, dažos skaidri noteiktos un pamatotos gadījumos turklāt būtu jāatkāpjas no esošajiem noteikumiem, kas paredzēti attiecīgajās regulās par atbalsta pasākumiem, kā arī Padomes 1992. gada 27. novembra Regulā (EEK) Nr. 3508/92, ar ko ievieš integrētu pārvaldes un kontroles sistēmu dažām Kopienas atbalsta shēmām [4]. (5) Regula (EK) Nr. 1259/1999 paredz kopīgus noteikumus tieša atbalsta shēmām saskaņā ar kopējo lauksaimniecības politiku. Tā būtu tādēļ jāgroza, iekļaujot tajā šo vienkāršoto shēmu. (6) Šīs regulas izpildei vajadzīgie pasākumi būtu jāpieņem saskaņā ar Padomes 1999. gada 28. jūnija Lēmumu 1999/468/EK, ar ko ievieš Komisijai piešķirto izpildes pilnvaru realizēšanas kārtību [5], IR PIEŅĒMUSI ŠO REGULU. 1. pants Regulu (EK) Nr. 1259/1999 ar šo groza šādi: 1. Tajā iekļauj šādu pantu: "2.a pants 1. No 2002. līdz 2005. kalendārajam gadam ievieš vienkāršotu shēmu, saskaņā ar kuru dalībvalstis var pieņemt lēmumu veikt maksājumus, ievērojot turpmāk norādītās atbalsta shēmas, kas noteiktas saskaņā ar šajā pantā ietvertajiem nosacījumiem un pieņemtajiem izpildes noteikumiem: - platībatkarīgie maksājumi par laukaugiem, to skaitā maksājumi par zāles skābbarību, papildu maksājumi, atmatas maksājumi, piemaksa par cietajiem kviešiem un īpašais atbalsts, kas paredzēts Regulas (EK) Nr. 1251/1999 [6] 2., 4. un 5. pantā, - platībatkarīgais atbalsts par pākšaugiem, kas paredzēts Regulas (EK) Nr. 1577/96 [7] 1. pantā, - platībatkarīgais atbalsts par rīsiem, kas paredzēts Regulas (EK) Nr. 3072/95 [8] 6. pantā, - īpaša piemaksa, piemaksa par zīdītājgovīm, ieskaitot piemaksu par telēm, kā arī, līdzfinansēšanas gadījumā, valsts papildu piemaksu par zīdītājgovīm, ekstensifikācijas maksājumi un papildu maksājumi, ja tos veic papildus šajā ievilkumā paredzētajam atbalstam saskaņā ar Regulas (EK) Nr. 1254/1999 [9] 4., 6., 10., 13. un 14. pantu, - piemaksa par jēru mātēm un kazām un LFA papildinājumi, kas paredzēti Regulas (EK) Nr. 2467/98 [10] 5. pantā. Pirmajā daļā minētās regulas turpmāk dēvē par attiecīgajām regulām. 2. Līdzdalība vienkāršotajā shēmā ir brīvprātīga. Šī shēma ir pieejama pretendentiem, kas katrā no trijiem kalendārajiem gadiem pirms pieteikuma iesniegšanas gada ir saņēmuši atbalstu vismaz saskaņā ar vienu no attiecīgajām atbalsta shēmām. Šajā shēmā nedrīkst piedalīties lauksaimnieki, kas saņem pirmstermiņa pensionēšanās atbalstu saskaņā ar Regulu (EK) Nr. 1257/1999. 3. Summa, ko lauksaimnieks drīkst saņemt saskaņā ar šo shēmu, ir vienāda ar lielāko no divām summām: a) vidējā summa, kas piešķirta trīs kalendāro gadu laikā pirms pieteikuma iesniegšanas gada saskaņā ar attiecīgajām regulām; b) kopējā summa, kas piešķirta kalendārajā gadā pirms pieteikuma iesniegšanas gada saskaņā ar attiecīgajām regulām. Aprēķinos iekļauj platībatkarīgo atbalstu par liniem un kaņepājiem, kas paredzēts Regulas (EEK) Nr. 1308/70 [11] 4. pantā. Piemērojot šīs regulas 4. pantu pārskata periodos, kas minēti a) un b) apakšpunktā, šajā a) un b) apakšpunktā minētās summas aprēķina kā summas, kuras tiktu piešķirtas pirms 4. panta piemērošanas. 4. Summa, kas minēta 3. punktā, nepārsniedz EUR 1250. Tomēr, neierobežojot 5. punktu, pretendenti, kam būtu tiesības saņemt lielāku summu saskaņā ar attiecīgajām regulām, var iesaistīties vienkāršotajā shēmā, ja viņi piekrīt saņemt summu, kas nepārsniedz noteikto maksimumu. Atbalstu saskaņā ar vienkāršoto shēmu maksā reizi gadā līdz 2005. gadam, sākot no gada, kurā iesniegts pieteikums līdzdalībai šajā shēmā. 5. Dalībvalstis var pieņemt lēmumu piemērot 4. pantu vienkāršotajai shēmai. 6. Pretendenti apņemas uzturēt zemi labā agrotehniskā stāvoklī. Viņi var izmantot zemi jebkuriem agrotehniskiem mērķiem, tikai ne kaņepju audzēšanai, kuru KN kods ir 53021000. Nosakot piemērotus agrotehniskus apstākļus, dalībvalstis cita starpā ņem vērā pasākumus, ko tās veikušas, ieviešot šo regulu un Regulas (EK) Nr. 2316/1999 [12] 19. panta 4. punktu. 7. Dalībvalstis var pieņemt lēmumu piemērot vienkāršoto shēmu valstī vai reģionā, kā arī apvienot maksāšanas datumu saskaņā ar vienkāršoto shēmu ar jebkuras citas atbalsta shēmas maksāšanas datumu." 2. Regulas 11. pantu aizstāj ar šādu: "11. pants Piemērošanas noteikumi 1. Komisijai sniedz palīdzību Labības pārvaldības komiteja, kas izveidota saskaņā ar Regulas (EK) Nr. 1766/92 [*] Padomes 1992. gada 30. jūnija Regula (EEK) Nr. 1766/92 par labības tirgus kopīgo organizāciju (OV L 181, 1.7.1992., 21. lpp.). Regulā jaunākie grozījumi izdarīti ar Regulu (EK) Nr. 1666/2000 (OV L 193, 29.7.2000., 1. lpp.). 23. pantu, vai, vajadzības gadījumā, citas pārvaldības komitejas. 2. Atsaucoties uz šo punktu, piemēro Lēmuma 1999/468/EK 4. un 7. pantu. 3. Lēmuma 1999/468/EK 4. panta 3. punktā paredzētais laika posms ir viens mēnesis. 4. Saskaņā ar 2. punktu Komisija apstiprina: - sīki izstrādātus noteikumus 2.a panta piemērošanai, to skaitā visas atkāpes no attiecīgajām regulām un Regulas (EEK) Nr. 3508/92, kas ir nepieciešamas, lai panāktu vienkāršošanu, piemēram, saistībā ar piemērojamības nosacījumiem, piemērošanas un maksāšanas datumiem un kontroles noteikumiem, kā arī sīki izstrādātus noteikumus, lai novērstu atkārtotus pieprasījumus sakarā ar platībām un produkciju, uz ko attiecas vienkāršotā shēma, - pielikuma grozījumus, kas var izrādīties nepieciešami, ņemot vērā 1. pantā noteiktos kritērijus, un - vajadzības gadījumā, sīki izstrādātus noteikumus šīs regulas piemērošanai, tostarp pasākumus, kas jāveic, lai nepieļautu 3. un 4. panta neievērošanu, kā arī pasākumus saistībā ar 7. pantu." 2. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Regula uzliek saistības kopumā un ir tieši piemērojama visās dalībvalstīs. Luksemburgā, 2001. gada 19. jūnijā Padomes vārdā — priekšsēdētājs M. Winberg [1] OV C 120E, 24.4.2001., 146. lpp. [2] Atzinums sniegts 2001. gada 14. jūnijā (Oficiālajā Vēstnesī vēl nav publicēts). [3] OV L 160, 26.6.1999., 113. lpp. [4] OV L 355, 5.12.1992., 1. lpp. Regulā jaunākie grozījumi izdarīti ar Komisijas Regulu (EK) Nr. 495/2001 (OV L 72, 14.3.2001., 6. lpp.). [5] OV L 184, 17.7.1999., 23. lpp. [6] Padomes 1999. gada 17. maija Regula (EK) Nr. 1251/1999, ar ko izveido atbalsta sistēmu dažu laukaugu audzētājiem (OV L 160, 26.6.1999., 1. lpp.). Regulā jaunākie grozījumi izdarīti ar Regulu (EK) Nr. 1038/2001 (OV L 145, 31.5.2001., 16. lpp.). [7] Padomes 1996. gada 30. jūlija Regula (EK) Nr. 1577/96, ar ko ieviesti īpaši pasākumi attiecībā uz dažiem pākšaugiem (OV L 206, 16.8.1996., 4. lpp.). Regulā jaunākie grozījumi izdarīti ar Regulu (EK) Nr. 811/2000 (OV L 100, 20.4.2000., 1. lpp.). [8] Padomes 1995. gada 22. decembra Regula (EK) Nr. 3072/95 par rīsu tirgus kopīgo organizāciju (OV L 329, 30.12.1995., 18. lpp.). Regulā jaunākie grozījumi izdarīti ar Regulu (EK) Nr. 1667/2000 (OV L 193, 29.7.2000., 3. lpp.). [9] Padomes 1999. gada 17. maija Regula (EK) Nr. 1254/1999 par liellopu un teļa gaļas tirgus kopīgo organizāciju (OV L 160, 26.6.1999., 21. lpp.). [10] Padomes 1998. gada 3. novembra Regula (EK) Nr. 2467/98 par aitu un kazu gaļas tirgus kopīgo organizāciju (OV L 312, 20.11.1998., 1. lpp.). Regulā jaunākie grozījumi izdarīti ar Regulu (EK) Nr. 1669/2000 (OV L 193, 29.7.2000., 8. lpp.). [11] Padomes 1970. gada 29. jūnija Regula (EEK) Nr. 1308/70 par linu un kaņepju tirgus kopējo organizāciju (OV L 146, 4.7.1970., 1. lpp.). Regulā jaunākie grozījumi izdarīti ar Regulu (EK) Nr. 2826/2000 (OV L 328, 23.12.2000., 2. lpp.). [12] Komisijas 1999. gada 22. oktobra Regula (EK) Nr. 2316/1999, ar ko nosaka sīki izstrādātus piemērošanas noteikumus Padomes Regulai (EK) Nr. 1251/1999, ar ko izveido atbalsta sistēmu dažu laukaugu audzētājiem (OV L 280, 30.10.1999., 43. lpp.). Regulā jaunākie grozījumi izdarīti ar Regulu (EK) Nr. 946/2001 (OV L 133, 16.5.2001., 8. lpp.). --------------------------------------------------